Este o informație falsă aceea că ni se cere scurtarea concediului de creștere a copiilor ca să aderăm la Organizația de Cooperare și Dezvoltare Economică, a declarat deputata USR Oana Țoiu, joi, pe B1 TV, la "News Pass" cu Laura Chiriac.
"Este o informație falsă aceea că ni se cere scurtarea concediului de creștere a copiilor ca să aderăm la OECD. Ce s-a întâmplat este că OECD, într-adevăr, a lansat un studiu cu niște informații pe care România le știe de mult, și anume că, într-adevăr, noi avem una dintre cele mai lungi perioade din Uniunea Europeană pentru concediul de creștere a copilului, dar asta este corelat și cu faptul că infrastructura pentru sprijin pentru familii, în special în vârste preșcolare, vârsta de creșă, este deficitară", a declarat deputata USR.
"Avem mai puțin de un sfert din capacitate la creșe, ca să vă dau un exemplu, față de nevoia de acum – și este și acesta unu din motivele pentru care România a ales să asigure beneficii pentru familiile în care unul dintre părinți alege să stea în concediu de creștere a copilului", a adăugat parlamentara de opoziție.
"Este adevărat că Guvernul nu mai are bani, pentru că a creat peste 13.000 de posturi noi doar în ultimul an de zile, și nu le-a creat acolo unde ar fi fost nevoie de ele, însă asta nu este vina mamelor și a taților care au muncit și au contribuit ani de zile și acum este dreptul lor să folosească aceste beneficii pentru a fi aproape de nou-născuți", a continuat Oana Țoiu.
"Sunt câteva soluții și vă spun ce am propus noi într-un proiect de lege care s-a dezbătut chiar săptămâna aceasta în comisia de muncă, și anume să poți, de exemplu, în al doilea an de creștere a copilului, dacă optezi să te întorci cu normă parțială la muncă, să renunți parțial și la indemnizație. Aceasta ar fi o soluție care ar degreva bugetul de stat și nu ar crea nicio restricție familiilor, ci, din contră, opțiuni", a mai spus ea.